**Suur-Toronto** (engl. *Greater Toronto Area*, useimmiten lyhennetään: GTA) on Toronton kaupungin muodostama metropolialue Ontariossa, Kanadassa. Alueen väkiluku on 5 555 912 asukasta (2006). Metropoliin kuuluvat Toronton ohella sitä ympäröivät Durhamin, Haltonin, Peelin ja Yorkin piirikunnat. GTA on myös tärkeä osa suurempaa Kultaisen hevosenkengän talousaluetta.

Historia
--------

Ajatus Suur-Torontosta sai alkunsa vuonna 1907, kun Kanadan parlamentin jäsen William Findlay Maclean ehdotti uuden suoraviivaisemman hallinnon luomista Torontolle ja sen lähialueille. Alueiden hallinnon yhdistämistä ei kuitenkaan kannatettu tai tutkittu kuin vasta 1940-luvulla, jolloin kaupunkisuunnittelijat ehdottivat jälleen Suur-Toronton luomista. Torontoa ympäröivissä kunnissa vastustettiin kuntien yhdistämistä kaupunkiin, mutta lopulta saavutettiin kompromissi, jossa Torontoon liitettiin pieniä alueita ja luotiin uusi Toronton metropolialue. Metropolialueen hallinto toimi vuodesta 1954 aina vuoteen 1998, kunnes nykyinen Suur-Toronto muodostettiin.

Maantiede ja väestö
-------------------

Suur-Toronton alueesta puhuttiin jo 1900-luvun alkupuolella, jolloin se kuitenkin tarkoitti aikaisemmin huomattavasti pienempää Torontoa ja sen välittömässä läheisyydessä sijainneita alueita. Nykyiseen Suur-Torontoon kuuluu Toronton kaupungin lisäksi Haltonin, Peelin, Yorkin ja Durhamin piirikunnat, joista jälkimmäisessä sijaitsee Oshawan kaupungin muodostama oma metropolialueensa. Kanadan tilastokeskuksen määrittelemä väestönlaskennallinen metropolialue (CMA) eroaa jonkin verran varsinaisesta Suur-Toronton alueesta, ja siksi tilastollisissa luvuissa on erovaisuuksia lähteestä riippuen.


| Suur-Toronto (GTA) ja Väestönlaskennallinen alue (CMA) |
| --- |
| Piirikunta | Alue | Pinta-ala (km²) | GTA | CMA | Väestötiheys |
|  | Toronto | 630,18 km² | 2 503 281 | 2 503 281 | 3 974,0/ km² |
| Haltonin piirikunta | Burlington | 185,74 km² | 164 415 |  | 885,2/ km² |
| Oakville | 138,56 km² | 165 613 | 165 613 | 1 195,2/ km² |
| Milton | 366,61 km² | 53 939 | 53 939 | 147,1/ km² |
| Halton Hills | 276,26 km² | 55 289 | 55 289 | 200,1/ km² |
| Peelin piirikunta | Mississauga | 288,53 km² | 668 549 | 668 549 | 2 317,1/ km² |
| Brampton | 266,71 km² | 433 806 | 433 806 | 1 626,5/ km² |
| Caledon | 687,17 km² | 57 050 | 57 050 | 83,0/ km² |
| Yorkin piirikunta | Vaughan | 273,58 km² | 238 866 | 238 866 | 873,1/ km² |
| Markham | 212,58 km² | 261 573 | 261 573 | 1 230,5/ km² |
| Richmond Hill | 100,89 km² | 162 704 | 162 704 | 1 612,7/ km² |
| King | 333,04 km² | 19 487 | 19 487 | 58,5/ km² |
| Aurora | 49,62 km² | 47 629 | 47 629 | 959,9/ km² |
| Newmarket | 38,08 km² | 74 295 | 74 295 | 1 951,0/ km² |
| Whitchurch–Stouffville | 206,74 km² | 24 390 | 24 390 | 118,0/ km² |
| East Gwillimbury | 245,06 km² | 21 069 | 21 069 | 86,0/ km² |
| Georgina | 287,72 km² | 42 346 | 42 346 | 147,2/ km² |
| Chippewas of Georgina Island First Nation | 14,55 km² |  | 353 | 24,3/ km² |
| Durhamin piirikunta | Pickering | 231,59 km² | 87 838 | 87 838 | 379,3/ km² |
| Ajax | 67,09 km² | 90 167 | 90 167 | 1 344,0/ km² |
| Whitby | 146,52 km² | 111 184 |  | 758,8/ km² |
| Oshawa | 145,67 km² | 141 590 |  | 972,0/ km² |
| Clarington | 611,10 km² | 77 820 |  | 127,3/ km² |
| Uxbridge | 420,65 km² | 19 169 | 19 169 | 45,6/ km² |
| Scugog | 474,63 km² | 21 439 |  | 45,2/ km² |
| Brock | 423,31 km² | 11 979 |  | 28,3/ km² |
| Simcoen piirikunta | New Tecumseth | 274,18 km² |  | 27 701 | 101,0/ km² |
| Bradford West Gwillimbury | 201,03 km² |  | 24 039 | 119,6/ km² |
| Dufferin piirikunta | Mono | 277,67 km² |  | 7 071 | 25,5/ km² |
| Orangeville | 15,57 km² |  | 26 925 | 1 729,3/ km² |
| Suur-Toronton alue (GTA) | 7 107,63 km² | 5 555 487 |  | 779.9/ km² |
| Väestönlaskennallinen alue (CMA) | 5 903,66 km² |  | 5 113 149 | 866,1/ km² |
|

Liikenne
--------

### Tieliikenne

Highway 401 leveimmillään
Suur-Toronton alueella on maan suurin moottoritieverkosto (engl. *freeway*). Sen suurimmat tiet on numeroitu 400-sarjaiseksi. Niistä pisin ja tärkein on 816 kilometriä pitkä Highway 401. Tie saa alkunsa Yhdysvaltojen Detroitin vastarannalla sijaitsevasta Windsorista, lähellä Yhdysvaltojen rajaa ja päättyy Québecin rajalle. Tietä käyttää päivittäin keskimäärin 425 000 ja parhaimmillaan yli puoli miljoonaa (2004) ajoneuvoa, ja se onkin Pohjois-Amerikan vilkkaimmin liikennöity tie. Suurelta osin tie on 6–14 kaistainen, ja leveimmillään tiellä on kaikkiaan 18 kaistaa.

### Lentoliikenne

Kanadan suurin ja vilkkain lentoasema Toronton Pearson sijaitsee Suur-Toronton alueella, Mississaugassa. Sen kautta kulkee vuosittain yli 30 miljoonaa matkustajaa, yli 430 000 lentokoneen laskeutumista tai nousua ja 430 000 000 tonnia rahtia. Muita lentoasemia alueella ovat Toronton keskustan lentoasema sekä pienkoneille tarkoitetut Toronto/Buttonvillen lentoasema, Toronto/Markhamin lentoasema, Oshawan lentoasema, Bramptonin lentoasema, Burlingtonin lentopaikka ja yksityinen, lentokonevalmistaja Bombardierin tytäryhtiö Bombardier Aerospacen omistama Toronto/Downsviewin lentoasema. Pearsonin lentoaseman kapasiteetti on noin 50 miljoonaa matkustajaa. Kapasiteetin uskotaan saavutettavan matkustajamäärän kasvun takia vuoteen 2024 mennessä. Suur-Toronton lentoasemia hallinnoiva *Greater Toronto Airports Authority (GTAA)* onkin suunnitellut uuden lentoaseman rakentamista Pickeringin kaupungin liepeille. Uuden lentoaseman olisi suunnitelmien mukaan tarkoitus vastaanottaa suurin osa alueen pienkonekenttien [joista osa suljettaisiin kokonaan] liikenteestä sekä osan kaukoliikenteestä ja samalla tarjota paremmat liikenneyhteydet Suur-Toronton itäpuolelle. Pearsonilla, Toronton keskustan kentällä ja Toronto/Buttonvillen kentillä on oman lentoasemakoodinsa lisäksi yhteinen Suur-Toronton YTO-lentoasemakoodi.

Talous
------

Suur-Toronton yksi tärkeimpiä työllistäjiä on autoteollisuus. GTA on Pohjois-Amerikan kolmanneksi suurin autoteollisuuden keskittymä Detroitin ja Dallasin jälkeen. Alueella sijaitsee muun muassa General Motorsin, Fordin ja Chryslerin kokoonpanotehtaat. Autonvalmistajista General Motorsin, Fordin, Hondan, Kian, Mazdan, Suzukin, Nissanin, Volkswagenin, Toyotan, Hyundain, Aston Martinin, Jaguarin, Land Roverin, Subarun, Volvon, BMW:n ja Mitsubishin Kanadan pääkonttorit sijaitsevat GTA:n alueella. Alueella sijaitsee myös lukuisia IT-alan yrityksiä, biotekniikan yrityksiä, muoviteollisuutta ja noin 3 000 puhelinpalvelukeskusta (engl. *Call centre*). Pankki ja vakuutusala on myös alueen yksi tärkeimmistä työllistäjistä. Kanadan viiden suurimman pankin pääkonttorit sijaitsevat Torontossa. Kymmenestä suurimmasta henkivakuutusyhtiöstä kuudella ja muita vakuutuksia tarjoavilla viidestä on pääkonttorinsa alueella. GTA on maan toiseksi suurin ilmailu-, avaruus- ja puolustusvälineteollisuuden keskittymä. Alan suurimmat yritykset alueella ovat Boeing, EADS ja Bombardier.

Lähteet
-------

1. ↑  Planning For Growth (PDF) Ministry Of Public Infrastructure Renewal.  Arkistoitu 6.7.2011. Viitattu 25.8.2010. (englanniksi)
2. 1 2  Lawrence Solomon: *Toronto sprawls*. University of Toronto Press, 2007. ISBN 0-77-278618-6. Kirjan osittainen verkkoversio (viitattu 25.8.2010). (englanniksi)
3. ↑  Community profiles  2006. Statistics Canada. Viitattu 25.8.2010. (englanniksi), (ranskaksi)[vanhentunut linkki]
4. ↑  Metropolitan areas (Toronto, census subdivisions)  2006. Statistics Canada.  Arkistoitu 20.11.2013. Viitattu 25.8.2010. (englanniksi), (ranskaksi)
5. ↑  Metropolitan Toronto Council: What's the difference between the Greater Toronto Area (GTA) and CMA Toronto (census metropolitan area)?  9. toukokuuta 2001. University of Toronto.  Arkistoitu 6.7.2011. Viitattu 25.8.2010. (englanniksi)
6. ↑  Long-Life Concrete Pavements in Europe and Canada United States Department of Transportation - Federal Highway Administration. Viitattu 25.8.2010. (englanniksi)
7. ↑  Toronto Pearson Fast Facts  2009. Greater Toronto Airports Authority.  Arkistoitu 12.7.2010. Viitattu 25.8.2010. (englanniksi)
8. ↑  Pickering Airport Draft Plan Report (PDF)  marraskuu 2004. Greater Toronto Airports Authority (GTAA).  Arkistoitu 15.11.2008. Viitattu 25.8.2010. (englanniksi)
9. ↑  Automotive & Advanced Manufacturing Greater Toronto Marketing Alliance.  Arkistoitu 17.2.2011. Viitattu 26.8.2010. (englanniksi)
10. ↑  Mark Crawford: Greater Toronto  lokakuu 2004. CBS Interactive. Viitattu 25.8.2010. (englanniksi)
11. ↑  Financial Services Greater Toronto Marketing Alliance.  Arkistoitu 14.2.2011. Viitattu 26.8.2010. (englanniksi)
12. ↑  Aerospace Greater Toronto Marketing Alliance.  Arkistoitu 12.3.2011. Viitattu 26.8.2010. (englanniksi)

CommonsCommons
Wikimedia Commonsissa on kuvia tai muita tiedostoja aiheesta **Suur-Toronto**.